Geen Twitter-transaksie sonder duidelikheid oor ‘botte’Elon Musk. (Foto: Patrick Pleul/POOL/AFP) Die miljardêr Elon Musk het Dinsdag voet by stuk gehou dat sy verkryging van Twitter nié kan voortgaan tensy hy klinkklare antwoorde oor die aantal botte op die platform ontvang nie. “Twitter se uitvoerende hoof [Parag Agrawal] het gister in die openbaar geweier om bewyse te lewer [dat strooipos of vals rekeninge inderdaad minder as 5% van gebruikers verteenwoordig],” het Musk vroeër vanmiddag getwiet. “Hierdie ooreenkoms kan nie vorentoe beweeg totdat hy dit doen nie.” 20% fake/spam accounts, while 4 times what Twitter claims, could be *much* higher. My offer was based on Twitter’s SEC filings being accurate. Yesterday, Twitter’s CEO publicly refused to show proof of <5%. This deal cannot move forward until he does. — Elon Musk (@elonmusk) May 17, 2022 Musk voer aan botte, ’n sagtewaretoepassing wat outomatiese take oor die internet uitvoer, teister Twitter. Sy vereiste bemoeilik die reeds bittere aanbod om die sosialemediareus te koop. Forbes het Musk, hoof van SpaceX en Tesla, onlangs bestempel as die wêreld se rykste persoon, met ŉ fortuin van nagenoeg $230 miljard – die meeste daarvan in Tesla-aandele. Sy ondersteuners sien hom as ŉ nonkonformistiese genie, terwyl sy kritici hom beskou as ŉ onvoorspelbare magsbehepte man. Musk het talle beleggers in April verras met sy aankondiging dat hy Twitter wil koop. Sy $44 miljard-aanbod is egter vir eers in die yskas hangende vrae oor die sosialemediamaatskappy se raming oor die aantal vals rekeninge, oftewel botte, op die platform. Volgens Agrawal skort die platform daagliks meer as ’n halfmiljoen oënskynlik valse rekeninge op, gewoonlik nog voor hulle gesien kan word. Miljoene rekeninge word ook weekliks verban indien die gebruiker nie kan bewys dat die rekening deur ’n mens en nie deur sagteware beheer word nie.